Urmareste Modifică dimensiunea fontului: Play

Bucureşti, 12 aug /Agerpres/ - Ministrul Justiţiei, Raluca Prună, a declarat, vineri, că statul român este obligat să reacţioneze dacă elementele prezentate în materialul de presă difuzat de postul Sky News nu corespund realităţii.



"Sigur, în măsura în care cele prezentate (în materialul Sky News - n.r.) nu corespund realităţii, statul român este obligat să acţioneze. Şi în acest sens, de altfel, s-au făcut şi nişte prime demersuri", a declarat Prună, într-o conferinţă de presă la Palatul Victoria, întrebată dacă statul român ar trebui să acţioneze în instanţă, la Londra, postul tv Sky News.



Ambasada României la Londra a anunţat joi seara că, în continuarea demersurilor întreprinse pentru asigurarea unei informări corecte şi complete a publicului şi stabilirea adevărului în cazul reportajului "Criminal Gang Selling Military Weapons", în care se prezintă presupuşi traficanţi de arme din România, a transmis Sky News o nouă scrisoare în care solicită postului britanic de televiziune să prezinte, în condiţii de difuzare similare, "elementele care vor rezulta din ancheta desfăşurată de Direcţia de Investigare a Infracţiunilor de Criminalitate Organizată şi Terorism - DIICOT".



Procurorii DIICOT au reţinut, în cursul zilei de joi, trei bărbaţi care apar în reportajul realizat de televiziunea britanică Sky News.



Potrivit unui comunicat difuzat de DIICOT, au fost reţinuţi pentru 24 de ore Aurelian Mihai Szanto, Attila Csaba Pantics şi Levente Pantics, pentru săvârşirea infracţiunilor de constituire a unui grup infracţional organizat, nerespectarea regimului armelor şi muniţiilor şi comunicarea de informaţii false. AGERPRES/(A, AS - autor: Daniel Florea, editor: Claudia Stănescu)